**8 Martie**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De ziua ta femeie, de eşti mamă sau fiică,

Ori metamorfozată în soacră mare, mică,

Doresc la fiecare un cer fără de nori,

Lângă acela care v-aduce astăzi flori,

Şi mulţi ani, fericire, căci fără voi n-am şti

Ce-i patima-n iubire, sau ce-i a pătimi,

Ce simte un bărbat, călcându-i neuronii

În fiecare zi, mai des ca pantalonii,

Cum flacăra-i dogoare şi cât de exaltată

E inima ce-i sare când soacra se arată,

Şi sângele-i cum fierbe umplându-se de ape

De-a voastră gură dulce când caută să scape;

Că, cine-n lume oare, când nu face prezenţă,

Îl cată-n disperare la morgă sau urgenţă(?!)

Ca-n zori, fără de ghete, palton sau fără bască,

S-apară cu buchete de Panciu sau Fetească(!)

Şi cin’ l-ar mai păzi, de n-aţi fi voi de strajă,

Să cadă-n noapte, zi, la altele în mreajă,

Sau cin’ l-ar îmbrăca, frumos, la patru ace,

Când el e programat doar ca să se dezbrace(?!)

Căci de-aia lui, săracul, scurtat şi de o coastă,

I-a dat Domnul, cu sacul, noroc de o nevastă,

Făcută să apară, în prag, de soare plină,

Chiar şi când plouă-afară, în ziua de chenzină,

Iar seara, la culcare, ca-n clipa cea dintâi,

Să-l scoată, iubitoare, un ceas de sub călcâi,

Şi-n gingaşe cuvinte, în toi când e amorul,

Să dea, i-aduce-aminte, în zori cu-aspiratorul,

Prin piaţă-apoi o tură, că lista-i pe hârtie,

Şi-n drum, pe scurtătură, şi pe la florărie….

Da’ nu cumva să uite, să ia nişte Cotnar’,

Ca astăzi, cu băieţii, să-nchine un pahar,

Fi’nd ziua când femeia, să nu m-audă-a mea(!)

Săraca,-i aminteşte că are-o zi şi ea,

Căci el confuz, fireşte, cum e de obicei,

Ar crede, cum se vede, că toate-s ale ei!

Valeriu Cercel